<classify> SERIKALI imetangaza kiama kwa kampuni na watu binafsi, wanaofanya biashara ya huduma za malazi na chakula kwa watalii katika nyumba zao binafsi, bila kufuta utaratibu uliowekwa kisheria. Kutokana na hatua hiyo, imetaka wamiliki wote wa nyumba na wakala wa biashara za utalii nchini, kusajiliwa na kupata leseni za biashara ya utalii ifikapo Oktoba 30, mwaka huu.Watakaoshindwa kufanya hivyo, watachukuliwa hatua kali za kisheria. Mkurugenzi wa Utalii katika Wizara ya Maliasili na Utalii, Deograsias Mdamu alibainisha kuwa Sheria ya Utalii Namba 29 ya mwaka 2008, inamtaka kila anayefanya biashara ya utalii kusajiliwa na mkurugenzi wa utalii na kupewa leseni ya biashara.Aidha, biashara hiyo ya huduma za malazi kwa watalii katika nyumba zao binafsi kinyume cha sheria, imeainishwa katika Kanuni ya Utalii ya Huduma za Malazi ya mwaka 2015. Pamoja na kanuni ya ada na tozo za utalii na marekebisho yake ya mwaka jana, ambapo ada ya katika nyumba za watalii imetamkwa ni fedha za Tanzania 920,000, sawa na dola za Marekani 400. Aliwaonya wafanyabiashara za utalii na wadau wa utalii kuwa ni kosa kisheria, kufanya biashara za utalii bila kusajiliwa na kuwa na leseni ya biashara za utalii TTBL kwa mwaka husika.Mdamu alitahadharisha umma, watalii na wadau wa utalii nchini, kufanya kazi na kampuni zilizosajiliwa na kupewa leseni na Bodi ya Leseni ya Biashara za Utalii TTBL kwa kuangalia orodha ya waliosajiliwa na kuwa na leseni za kufanya kazi za utalii mwaka huu iliyopo kwenye tovuti ya wizara. Tanzania imekuwa na mikakati mbalimbali ya kuongeza watalii nchini hususan baada ya kupokea dola za Marekani milioni 150 kutoka Benki ya Dunia kwa lengo la kukuza utalii katika maeneo ya kusini.Kwa sasa nchini Tanzania, utalii ni sekta inayokua kwa kasi na kuongeza fedha nyingi za kigeni. Katika mwaka wa fedha ulioishia Oktoba 2017 sekta hiyo imekua kwa asilimia 4.2 kwa kuingiza dola za Marekani bilioni 2.1 kutoka dola za Marekani bilioni mbili mwaka 2016. Lengo la nchi ni kuwa na watalii wanaoingia nchini humo wasiopungua milioni nane ifikapo mwaka 2025. Watalii kutoka nje ya nchi waliotembelea Tanzania kati ya mwaka 2004 na 2016, waliongezeka kwa asilimia 69. Walikuwa 760,000 mwaka 2014 na walifikia milioni 1.3 mwaka 2016.  <topic>: KITAIFA 